**СТАНОВИЩЕ**

За дисертация за присъждане на образователна и научна степен „доктор”

Област на висше образование 2. Хуманитарни науки

Професионално направление 2.1. Филология, докторска програма : Литература на народите на Европа, Африка, Америка, Азия и Австралия

(Френскоезична швейцарска литература)

На тема: „Другостта като лайтмотив в изграждането на женския художествен образ: творчеството на С. Корина Бий, Моник Ледерак и Ан-Лиз Гробети“

***Докторант*: Стилияна Петкова**

*Научен ръководител*: проф. д-р Рени Йотова

**От проф. дфн Румяна Л. Станчева**

Софийски университет „Св. Климент Охридски“

Дисертацията е написана на френски език, с богат и терминологично съответен речник и стил. Авторефератът на български език е достатъчно подробен и отразява пълноценно задачите, структурирането и постигнатото в труда. Полето на изследване е очертано ясно – отнася се до женското писане във френскоезична Швейцария от втората половина на ХХ век. Дисертантката, Стилияна Петкова, си поставя по-конкретно като цел да се задълбочи в тази проблематика през творчеството на три писателки: Корина Бий, Моник Ледерак и Ан-Лиз Гробети. Взетите решения за формата на дисертацията заслужават да бъдат отбелязани. Както е формулирано в заглавието, основната задача на проучването е *другостта* в изграждането на женския художествен образ в творчеството на трите писателки. Това позволява свободата да се работи с всеки от жанровете на тези жени-творци, цялото внимание да се насочи към женското писане и към присъствието в различна степен на мотиви на феминизма в творчеството на всяка от тях.

Утвърждаването на „родово маркирано писане“ е представено в Първата част на труда нюансирано, без резки разграничения, със съзнание за индивидуалните прояви на всяка писателка, която тук е във вниманието. Обосноваването на интереса в дисертацията към понятието „другост“ също е логически обосновано, с убедителни критерии и примери. Удовлетворява познаването от дисертантката на широк кръг проучвания по въпросите на другостта и на идентичностите, както от българската хуманитаристика, (с позоваване например на труда на Амелия Личева), така и на трудове на други известни автори като Левинас, Тодоров, Бубер, Бахтин и Кръстева. Възприетите от теоретиците три степени на изграждане на собствена женска идентичност („разпознаване на различието, осмислянето му и осъзнаването на вътрешното разцепление на аз-а“) работят отлично в избраната тематика.

Точно е посочена и спецификата на френскоезичната швейцарска литература по отношение на френската, като отношение на периферия към утвърден център. Дисертантката отбелязва като свой новаторски принос именно подбора и анализа на трите швейцарски писателки, които досега не са поставяни в съпоставка и не е откроявано сходството между тях по линия на женската проблематика и другостта.

По въпроса за „женския почерк“ основанията сa достатъчни, за да се говори с тези понятия. От своя страна у мен остава опасението, че класирането на едно творчество като изразяващо „женския почерк“ допълнително го отпраща в периферна позиция. Не се усъмнявам обаче в това, че у тези писателки женската тема присъства отчетливо и анализирането на творбите им е важна стъпка за утвърждаване на различните посоки в разработването на тази тематика. Самата Стилияна Петкова в дисертацията си обръща внимание, че отчита своеобразието на всяка от писателките. Оценявам като съществено и съпоставянето на техните идеи и литературни реализации с етапите на феминизма през втората половина на ХХ век.

С основание в дисертацията са зададени и въпроси за избора на теоретични подходи, за значението не само на идентичността и другостта, но и на обществената и антропологична среда, които позволяват пълноценно вникване в същността на типа женско писане, което е разгледано в текста.

Цялата предварителна подготовка с уточняване на теоретичните положения, избор на методология и на терминология е както по принцип необходимо, така и в случая проведено съзнателно и успешно, поради сложността и актуалността, дори нестабилността на проблематиката. Така изборът на термина *écriture féminine* се изпълва с подходящ смисъл. През вглеждане в съществуващата теоретична литература авторката на дисертацията ясно разграничава „феминизъм“, „женственост“, „женскост“. Изборът в дисертацията е ориентиран към „диференциалистката линия“ във феминизма, а не към тенденциите за равенство между половете.

С всяка от теоретичните постановки, които са разгледани в началото на дисертацията авторката не само показва познаване на спецификата им, но и лансира свои хипотези за различни нагласи у писатели от женски и мъжки пол. Като представя развитието и мястото на френскоезичната романдска литература и значението на Алис Рива, дисертантката успява да очертае самостоятелното развитие на феминистките идеи в Швейцария. В теоретичната първа част авторката стига и до въпроси на рецепцията, с които обосновава недостатъчния интерес на литературната критика и история към авторките, върху които се спира.

Макар и проучваният корпус на художествени текстове да е свързан с швейцарската френскоезична женска литература, теоретичният контекст, в който са поставени анализите, позволява да гледаме на тази работа като на отчетливо компаративна. Нещо повече в бъдеще би било интересно според мен, ако авторката погледне към други „малки“ литератури, като балканските например, с които могат да се намерят съответствия по посока на граденето на образи с постепенно осъзнаване на идентичността на жената. Поне с българската литература подобни възможности за бъдещи сравнения съществуват. Белгийската литература би била друга възможност.

Втората част на дисертацията разглежда един от важните аспекти на женското писане при трите писателки. Като *Търсенето на женската идентичност* преминава през името, телесността, гласа и стига до аз-а.

В Част трета „*Другите* : ад или рай ?“ са разгледани детайлно в две глави две противоположни възможности на отношение към другия – обаяние или отчуждение.

Четвъртата част е последната и може би най-сложна, защото се отнася до *Другото в мен*. Сред предприетите анализи е особено интересна втората глава(*Chapitre 2 : La ville : un alter mater, un alter ego ?*), в която героинята на Ан-Лиз Гробети в *Infiniment plus* (1989) свързва града по метафоричен начин с представа за друга майчинска фигура, по пътя на осъзнаване на жената като субект. Цитирам: „Anne-Lise Grobéty précise dans une interview que « c’est une des composantes importantes du récit, l’un des personnages principaux. L’histoire de Iona ne peut exister que dans cette ville qui lui donne sa tonalité intérieure » (cf. Brosshard 1989).

Тук се появява темата за града, която е част от темите на модерното общество. В много литератури, появата на града и на човека в града маркира особено отчетливо моменти на обществена модернизация. Вероятно швейцарското усещане за село, провинция и град е различно от някои други места в Европа. Фактът, че героинята на Гробети има необходимост от градската среда, за да намери себе си, е може би негласна препратка към по-смътни идеи като модернизация на обществото и на човека/жената в него. Градът носи самота, но и те кара да се чувстваш пораснал. Това е важен символ в европейските литератури от Балзак насам, през *Bruge la morte* на Жорж Роденбах, през Джойс до, да кажем, Уелбек [Michel Houellebecq](https://en.wikipedia.org/wiki/Michel_Houellebecq) с „***Подчинение“/ Soumission***). Неслучайно цитираният в дисертацията Мишел Бютор пише за града нарочно есе в своите „Репертоари“. Неслучайно градът (за който се подразбира, че е La Chaux-de-Fonds) при Ан-Лиз Гробети е разположен на високо. Той символично е връх, към който можеш да се стремиш.

Също така много привлекателна е последната глава в същата четвърта част, в която е повдигнат въпросът за значението на изкуствата за разглежданото женско писане. Въпросите на интермедиалността са поставени и анализирани плодотворно. Музиката и изобразителното изкуство са видени по начина, по който присъстват в текста на всяка от трите писателки, с провокациите от изкуствата, с които биографично са свързани, както и с конкретния стил на изразяване на звучност или гледна точка на разказване. Материалът в случая по-слабо позволява да се открие *екфразис* в буквалния смисъл, а по-скоро настройване на езика към изразните средства на другите изкуства.

Съпътстващите елементи на дисертацията са изчерпателни. Библиографията е изключително богата и добре структурирана. Представянето на трите писателки в края на дисертацията е написано увлекателно. Всъщност трите писателки, всяка с времето на литературното си присъствие, маркират последователни периоди от развитието на швейцарската литература и специфично на жените писателки в романдска Швейцария. Да отбележа и целенасоченото представяне на биографиите им именно с акценти върху развитието им като писателки. Присъствието на родители, съпрузи и деца е сведено до стриктно необходимото. Отбелязвам подхода в случая като правилно избран и осъществен.

 Чудесно е и решението да се включат резюмета на разгледаните произведения, които не са превеждани на български. Тук е добре да се дадат по-точни препратки при използване на готови текстове или да се отбележи авторството при собствените резюмета.

В цялата структура на дисертацията е съблюдавано важното, вече класическо изискване, всяка част да притежава свое заключение. А големите раздели имат обобщаващи заключения. Структурирането на части и глави също е отчетливо.

Сред общите изводи на дисертацията бих откроила преди всичко въпроса за разликата между автобиографичното и автофикцията, по който авторката успява да определи водещото място на автофикцията при разглежданите творби на жени писателки, но и да направи уговорката за известна условност на обобщението. Буди интерес и проектирания за бъдещето интерес към „мъжкото писане“. Декларираните от авторката на дисертацията приноси са действително постигнати.

В заключение ще обобщя, че темата, научната обосновка и анализите в дисертацията „Другостта като лайтмотив в изграждането на женския художествен образ: творчеството на С. Корина Бий, Моник Ледерак и Ан-Лиз Гробети“ представят Стилияна Петкова като отлично подготвен литератор в областта на висше образование 2. Хуманитарни науки. Професионално направление 2.1. Филология, докторска програма : Литература на народите на Европа, Африка, Америка, Азия и Австралия (Френскоезична швейцарска литература), с което убедено давам подкрепата си да ѝ бъде присъдена образователната и научна степен „доктор”.

14. 06. 2024 Подпис: